 ร้านก๋วยเตี๋ยวร้านเล็กๆในซอยนิมมาน 
หน้าปากซอยเป็นร้านไก่ทอดใบมะกรูด
มีที่จอดรถในซอย ประทับตราที่ร้านได้ครับ

 เมนูเยอะพอสมควรครับ บะหมี่ ซุปกระดูก บะหมี่เกี๊ยว หมูชิ้น ข้าวหมูแดง หมูกรอบ 
ราคาไม่แพง บะหมี่ ข้าว เริ่มต้นที่ 35บาท ถ้าสั่งพิเศษ หรือ เกาเหลา ก็ 40บาท
สมัยนี้ข้าวราคาหลักเลข 3 หาแทบไม่ได้แล้ว

 ทีเด็ดของร้านนี้คงเป็น "ซุปกระดูก" หรือกระดูกซุปที่ใช้ต้มน้ำซุป ใช้กระดูกชิ้นใหญ่ แบบยังมีเนื้อติดพอให้แคะกินได้ครับ
สั่งเป็นแบบเกาเหลาหรือกินกับบะหมี่ก็ได้
บะหมี่ซุปกระดูกชามละ 35บาท มีกระดูกมา 2ชิ้น

 บางร้านเค้าก็แถมกระดูกแบบนี้ให้ฟรีๆ
ปกติกระดูกซุปแบบนี้ต้มนานมากไม่ได้ครับ
เพราะน้ำซุปจะขุ่นเพราะไขกระดูก
ส่วนตัว สำหรับบะหมี่ซุปกระดูก ราคา 35บาท 
จะว่าถูกก็ถูก จะว่าแพงก็แพง แล้วแต่ความพอใจของปัจเจกบุคคลครับ
ส่วนตัวลองแล้วถือว่าใช้ได้ ไม่ขี้เหร่

 ตัวเส้นบะหมี่ ใช้บะหมี่ไข่ เหนียวนุ่มดีครับ
น้ำซุปอร่อย เข้มข้น หวานน้ำต้มกระดูกแน่นอน เพราะใส่กระดูกซุปเยอะมาก กลิ่นดี ไม่คาว

 เมนูอื่นๆก็อร่อยดีครับ สั่งมาม่าคลุกฝุ่นไปอีกชาม ราคา 35บาทเช่นกัน เป็นเส้นมาม่าแห้งใส่ผงต้มยำ ใส่ทั้งหมูชิ้นหมูสับ กับไข่ต้มยางมะตูมครึ่งฟอง
ปรุงรสมาจัดดีครับ คล้ายยำมาม่าแต่ไม่ค่อยเปรี้ยว

 อีกเมนูที่น่าลองคือ ยำไข่ต้มยางมะตูมครับ
เพราะไปคนเดียว ไข่มาหลายฟอง กินไม่หมด
เห็นโต๊ะข้างๆสั่ง ดูดีมากทีเดียว

 สรุปเลยครับ ว่าอร่อยง่ายๆ คุ้มค่า ราคาไม่แพง อาหารเร็ว เจ้าของร้านดูแลดี อัธยาศัยดี
เมนูมีให้เลือกพอสมควร แวะมากินได้เรื่อยๆครับ

